Vrou (51) sit lank ná miljoene rande bedrogFoto: Stevepb/Pixabay.com ŉ Vrou (51) is tot 16 jaar effektiewe tronkstraf gevonnis vir bedrog en geldwassery. Norma Elizabeth Florentino is 31 Augustus in die Bellvillehof vir handelsmisdade gevonnis. Die Valke se eenheid vir handelsmisdaad het haar in 2015 in hegtenis geneem vir oortredings wat sy tussen 13 April 2013 en 27 Mei 2015 gepleeg het terwyl sy as debiteureklerk by Graphics Supply World in Kaapstad gewerk het. Kapt. Lloyd Ramovha, woordvoerder van die Valke, het gesê Florentino het vervalste fakture in die onderneming se naam uitgestuur en haar persoonlike bankrekeningnommer aangeheg. “Die skade beloop sowat R12 500 000,” het Ramovha gesê. Florentino het tereggestaan op 234 klagtes van bedrog en geldwassery. Volgens Ramovha het sy R219 909,51 aan die staat oorbetaal en R5,9 miljoen aan die maatskappy terugbetaal voor die vonnisooreenkoms.